**שו"ת חקקי לב , חלק א' סימן נ' :**

**שאלה :**

ר' ירא שמים ותלמיד חכם ויש לו אשה יראת ה', ובעוונותינו הרבים חלתה האשה הנזכרת

חולי ארוך זמן רב, למעלה מעשרים שנה שהיא נגועה ומדוכאת ביסורין שנתקפצו אבריה

ידיה ורגליה, והיא כלואה בבית –בירכתי ביתה.

והאשה הזאת סובלת היסורין הללו במכאובים רבים עליה.

וגם בעלה הנזכר קיבלם בסבר פנים יפות יסורי אשתו, ולא עזבה אותה מימיה אפילו רגע אחד

לאשתו הנזכרת, ואדרבה מראה לו חיבה ואהבה יתירה כדי שלא תצטער על זאת.

ועם כל זה, **האשה הנזכרת מרוב צערתה היתה מתפללת לה' שימיתנה כי טוב מותה מחייה כדי לנוח**

**מצרתה**, ובעלה ובניה העי"א (העוברים ירך אמם), היו מפייסים אותה ותמיד כל הימים היו מביאים

לה רופאים רבים ותרופות רבות אולי תעלה ארוכה למחלתה ושוכרין לה משרתת כדי לשרת אותה

כדי שלא תצטער בשום דבר .

ויהי היום שלא דיי לה לאשה הזאת היסורין תדיריים קשים ומרים שהיה לו מקודם, עוד הוסיפו צרה

יסורין רבים גדולים ורעים כאלה, בתחלואים רבים אחרי היותה מדוכאת ומנוגעת, ואפילו הרופאים

כבר נתייאשו ממנה, ובפרט מהחולאים שהיתה גם כן חולי מעיים, כמו עשרים יום קודם פטירתה ,

כמו שכתוב במסכת שמחות שזהו מיתתן של צדיקים, חוץ משאר מכות ופצעים ונגעים ותחלואים.

ועתה **היא מבקשת שיתפללו עליה שתמות** ובפרט מתחננת לבעלה ובניה שהמה יבקשו רחמים על ככה.

ובעלה ובניה הגם כי נלאו מחמת היסורין שלה, עם כל זה מרוב חיבה ואהבה, היותה צדקת וחסידה –

אינן שומעים לה, ואדרבה הם מבקשים תלמידי חכמים שילמדו בעדה לרפואתה ומרבים בצדקות ופדיון וכפרות ושמן למאור לרפואתה.

יורנו המורה לצדקה אם יש חשש איסור לבקש רחמים עליה שתמות כדי שתנוח נפשה, או לא.

ואם תמצי לומר דליכא איסור, אם בעלה ובניה חסים על חייה שאינם רוצים לראות במיתתה –

האם יוכלו לבקש רחמים שלא תמות ולא ישגיחו לה, או דילמא כיון שאין תקוה לחיות עפ"י הרופאים,

ואין עוד תקוה שתחיה בדרך הטבע, אם כן אדרבא זהו נחת רוח לה.

יורנו המורה ושכמ"ה (ושכרו כפול מן השמים).

**תשובה :**

הנה פשיטא ודאי דמי שמבקש רחמים חס וחלילה על אחר שימות בר מינן – איסור גמור הוא,

אפילו יהיה אויבו ומבקש רעתו. דאם התורה ציותה : 'כי תראה חמור שונאך רובץ תחת משאו

וחדלת מעזוב לו עזוב תעזוב עמו' –דאם אבידת ממונו הקפידה התורה, כל שכל על אבידת גופו

וחס וחלילה לא נחשדו ישראל על כך .

ועוד יש איסור אחר משום דלא גרע זה ממקלל את חבירו שאפילו אינו מזכיר בשם ה' – אסור,

כל שכן אם מקללו בשם ה', דחייב מלקות …

נמצא מכל האמור דאסור לחשוב על אשתו כדי שימות מחמת שנאת הלב, ואם כן מכל אלין שמעינן:

ד**איסור גמור לבקש רחמים על שום בריה שימות וכל שכן על אשתו שהיא כגופו.**

ברם, כל זה נראה דהיינו כשיהיה מחמת שנאה ובלתי דעתה ורצונה, **אבל כשהיא אדרבה**

**מתרצית בזה, שאינה יכולה לסבול צערה דגופה – בכהאי גוונא אפשר לומר דמותר**.

ואמינא לה ממה שכתוב בכתובות דף קד' ע"א שאמרו שם :

ההוא יומא דנח נפשיה דרבי, גזרו רבנן תעניתא ובעו רחמי ואמרו :

'כל מאן דאמר נח נפשיה דרבי – ידקר בחרב'! סלקא אמתיה דרבי לאיגרא.

אמרו: 'עליונים מבקשים את רבי ותחתונים מבקשים את רבי, יהי רצון שיכופו עליונים לתחתונים',

כיון דחזאי כמה זימני דעייל לבית הכסא וחלץ תפילין ומנח להו וקא מצטער,

אמרה : 'יהי רצון שיכופו עליונים לתחתונים',

לא הוו שתקי רבנן מלמבעי רחמי, שקלא כוזא, שדייא מאיגרא, אישתיקו מרחמי ונח נפשיה דרבי. ע"כ.

הנה מבואר מסוגיא זו דאמתיה דרבי אחר שראה לרבינו הקדוש שהיה מצטער – ביקש רחמים שימות.

ומצינו בגמרא במועד קטן דף יז' והפוסקים שם להרא"ש והטור ושו"ע חו"מ סימן של"ד,

שמלבד שלימדו דין מאמתיה דרבי דשמתי לההוא גברא, זאת ועוד שהחשיבו אותה כתלמיד חכם,

שהיא מלאה בחכמה וביראה יע"ש.

ואם כן, אף אנן נמי יש לנו ללמוד ממנה דין זה שמותר לבקש רחמים על החולה שמצטער הרבה – שימות, כדי שתנוח נפשיה.

ועם איתא שהיה עניין זה שלא כדין – לא היה התלמוד מביאו, ואם היה מביאו משום מעשה שהיה כך היה, ולאו שפיר עבדא - צריך היה התלמוד לאומרו זה בפירוש דלאו שפיר עבדא אמתא דרבי.

ואי משום מעשה שמביא מרבנן שהיו מרבים ברחמים ולא השגיחו בזה בצערו של רבי – אפשר לומר,

דרבנן לא חזו כל כך זה הצער של רבי כמו שהיה רואה שפחתו ואם כן היו רואים ולאו אדעתייהו,

דאי אפשר שרבנן לא הוו מסכימים בדעתו של אמתיה דרבי - הכי היה להם לרבנן באותה שעה לגעור בה,

ומה גם דאינהו גזור : 'כל האומר מת רבי – ידקר בחרב' , כל שכן המבקש רחמים עליו כדי שימות בודאי דאם לא סבירא ליה הכי - לא הוה שתיק תלמודא מלומר לפחות שמה שעשתה אמתיה דרבי - דבר זה היה שלא כהוגן, ומדשתיק תלמודא ואדרבא נראה שהסכימו לדעתה.

אם כן, **הדין יוצא** **דבנידון דידן שהיא האשה עצמה שהיא חולה ויש לה יסורין קשים ומרים**

**ומבקשת מאחרים שיתפללו עליה שימות – בודאי דמותר גמור והוא ברור.**

**…**

על כל פנים נראה לעניות דעתי דכגון דא דנידון דידן לעשות פשר דבר שאם היא מצטערת הרבה מאוד מהיסורין קשים ומרים, ושכל הרופאים אמרו בלאו הכי שאין עוד תיקון לחיות ונתייאשו ממנה –

**נראה דאפילו הכי** **לגבי בעלה ובניה וקרוביה, לא יעשו שום בקשה ותפילה שימות,**

**אם לא יעשו תפילה ובקשה עליה כדי שיחיה, אלא יהיו ב'שב ואל תעשה' .**

דאם יבקשו רחמים עליה שתמות, איכא משום שיאמרו ויחושו חס וחלילה אחד מני אלף לחששא רחוקה שיבקשו לקרב מיתתה כדי להינצל ממנה ומטירחא דידה, והוה ליה לעניין נוגעים בדבר ובפרט לבעלה

שמא חס ושלום יהיה מקום לחוש שרוצה במיתתה להנאתו אף שהוא ת"ח כשר יירא שמים,

וקרא כתיב : אני ה' חוקר לב בוחן כליות …

מכל מקום **הישר והטוב בעיני אלהים הוא לבל יעשו תפילה ובקשה בעדה כדי שימות**.

ומה גם כי אינו שורת דרך ארץ ורחמנות על שאר בשרו - הגם כי הוא עושה לרחם עליה,

הרי איכא צד לאידך גיסא…

**וגם להתפלל עליה שיחיה הא נמי קשה, שסובלת יסורין קשים ומרים ומצטערת הרבה מאוד,**

**אלא 'שב ואל תעשה' עדיף כל לגבי בעלה וקרוביה.**

**ואולם אחרים שהם זרים ואין להם שום חששא מכל החששות האמורות - אם יהיו מתפללים עליה**

**כדי שימות ותנוח נפשה – הרשות בידם** והכל לשם שמים ובוחן לבותיהם וכליותיהם אלהים צדיק,

וכבר אמרו רבותינו ז"ל : כל דבר המסור ללב נאמר : 'ויראת מאלהיך'.

...

זהו מה שנראה לעניות דעתי לכתוב בעניין זה לפום ריהטא,

כי כשל כח הסבל ואל שדי יאמר לצרותינו די, ויצילנו משגיאות ויראנו מתורתו נפלאות, כן יהי רצון אמן.

**שו"ת "חקקי לב" , שו"ת "נשמת כל חי" – הרב חיים פלאג'י :**

חי באיזמיר בשנים : ה' תקמח' – ה' תרכט' (1788 – 1869) , בתקופתו הוכר כגדול בתורה,

ועמד בראש בית דין באיזמיר שכיהנו בו כ- 45 רבנים.

כבר בעת לימודיו ניכרה בר' חיים פלאג'י אהבתו לספרים ולכתיבה ספרותית ואכן הוא חיבר

כשבעים ספרים . לצערינו, כעשרים מספריו שנותרו בכתב יד נשרפו ואבדו.

ספרו "רחמים חיים" על הרשב"א נתפשט בישיבות ליטאיות ונדפס גם בש"ס וילנא.

ר' חיים פלאג'י נחשב מגדולי החכמים הספרדיים בדורות האחרונים.

**1. תלמוד בבלי , מסכת קידושין דף מא' עמוד א' :**

דאמר רב יהודה אמר רב : אסור לאדם שיקדש את האשה עד שיראנה,

שמא יראה בה דבר מגונה , ותתגנה עליו, ורחמנא אמר : (ויקרא יט') **ואהבת לרעך כמוך**.

**2. תלמוד בבלי , מסכת יבמות דף סב' עמוד ב' :**

ת"ר : **האוהב את אשתו כגופו, והמכבדה יותר מגופו**, והמדריך בניו ובנותיו בדרך ישרה,

והמשיאן סמוך לפירקן, **עליו הכתוב אומר : וידעת כי שלום אהלך**.

**3. רמב"ם , הלכות אישות פרק טו' הלכה יט' :**

וכן **צוו חכמים שיהיה אדם מכבד את אשתו יתר מגופו ואוהבה כגופו**, ואם יש לו ממון – מרבה בטובתה

כפי הממון, ולא יטיל עליה אימה יתירה ויהיה דיבורו עמה בנחת, ולא יהיה עצב ולא רוגז.

**"אשתו כגופו"** – הביטוי ומשמעותו:

הציפיה מהבעל שיאהב את אשתו כגופו (כעצמו) , מופיעה בתלמוד הבבלי במסכת יבמות דף סב' ע"ב ,

ובמסכת סנהדרין דף עו' ע"ב .

אך לביטוי זה משמעות נוספת שיש לה השלכות הלכה למעשה: יש דברים שמותר לאדם לעשותם בעצמו,

אבל אסור לו לעשותם עם הזולת , את אותם הדברים מותר לאדם לעשות עם אשתו,

משום שהיא נחשבת "כגופו" , משמע , כאילו היא – הוא עצמו.

דוגמאות לסוגיות בהן מצוי עקרון זה : מסכת ברכות דף כד' ע"א ומסכת בכורות דף לה' ע"ב .

**שו"ת מהרי"ק - רבי יוסף בן שלמה קולון :**

נולד בצרפת בשנת ה"א ק"פ (1420) לערך ונפטר בשנת ה"א ר"מ (1480).

המהרי"ק נדד הרבה בחייו. הוא ישב בעיקר בצפון איטליה, שם כיהן כרב בכמה קהילות חשובות.

תשובותיו זכו לשם ולתפוצה רבה.

תלמידו היה ר' עובדיה מברטנורה, בעל הפירוש המפורסם למשנה.

**4. שו"ת מהרי"ק , סימן קסו' :**

…

(ג) ואשר נסתפקת אם יש כח ביד האב למחות ביד בנו לישא אשה אשר יחפוץ בה הבן,

לעניות דעתי נראה ש**אם היא אשה ההוגגת /ההוגנת/ לו - שאין כח ביד האב למחות ביד הבן**.

חדא, דאפילו לענין ממון אודי ליה רבנן לרבי ירמיה כמאן דאמר משל האב וכן פסקו כל פוסקי הלכות

אשר ראיתי, כל שכן הכא - שהוא **דבר השייך בצערה דגופא להניח דאשה /האשה/ אשר חפץ בה ויצטרך**

**לקחת אשה אחרת אשר לא תישר בעיניו כל כך,**

ועוד דקרוב הדבר בעיני להיות כמֵצַוֶה לעבור על דברי תורה, שהרי אמרו רבותינו ז"ל :

'אסור לאדם שיקדש את האשה עד שיראנה' , אלא שעכשיו הותר פן יקדימנו אחר,

כמו שכתבו התוספות והפוסקים.

**הרי שהקפידו שיקח אשה אשר יחפוץ בה ותמצא חן בעיניו, וכן בכמה מקומות חשו חכמים ז"ל ,**

**לחבב האשה על בעלה …**

**5. רמב"ם , הלכות אישות פרק יב' הלכות א' , ב' :**

א'. כשנושא אדם אשה בין בתולה בין בעולה בין גדולה בין קטנה, אחת בת ישראל ואחת הגיורת

או המשוחררת - יתחייב לה בעשרה דברים ויזכה בארבעה דברים.

ב'. והעשרה, שלשה מהן מן התורה ואלו הן : שארה כסותה ועונתה.

שארה אלו מזונותיה, כסותה כמשמעה, עונתה לבא עליה כדרך כל הארץ:

והשבעה מדברי סופרים וכולן תנאי בית דין הם. האחד מהם עיקר כתובה, והשאר הם הנקראין : תנאי כתובה,

ואלו הן : **לרפאותה אם חלתה**, ולפדותה אם נשבית, ולקברה כשתמות, ולהיות נזונת מנכסיו ויושבת בביתו אחר מותו,

כל זמן אלמנותה, ולהיות בנותיה ממנו ניזונות מנכסיו אחרי מותו עד שיתארסו,

ולהיות בניה הזכרים ממנו יורשין כתובתה יתר על חלקם בירושה שעם אחיהם.

**6. תלמוד בבלי , מסכת קידושין דף לא' עמוד ב' :**

ת"ר: איזהו מורא, ואיזהו כיבוד ?

מורא - לא עומד במקומו, ולא יושב במקומו, ולא סותר את דבריו, ולא מכריעו ;

**כיבוד - מאכיל ומשקה, מלביש ומכסה, מכניס ומוציא**.

**7. רמב"ם , הלכות ממרים פרק ו' הלכה ג' :**

אי זהו מורא ואי זהו כבוד ? מורא : לא עומד במקומו, ולא יושב במקומו, ולא סותר את דבריו

ולא מכריע את דבריו, ולא יקרא לו בשמו לא בחייו ולא במותו, אלא אומר אבא מרי …

**אי זהו כבוד ? מאכיל ומשקה מלביש ומכסה משל האב**...

ומוציא ומכניס ומשמשו בשאר הדברים שהשמשים משמשים בהן את הרב ...

**8. מסכתות קטנות , מסכת שמחות , ברייתות מאבל רבתי , פרק ו' הלכה ג' :**

תניא : מת מתוך השחוק סימן יפה לו, מתוך הבכי סימן רע לו ... מת בע"ש סימן יפה לו,

במוצאי שבת סימן רע לו, מת בערב יוהכ"פ סימן רע לו, במוצאי יוהכ"פ סימן יפה לו,

**מת מחולי מעיים סימן יפה לו, מפני שרובם של צדיקים מיתתן בחולי מעיים.**

**9. שמות , פרק כג' פסוק ה' :**

כִּי תִרְאֶה חֲמוֹר שׂנַאֲךָ רֹבֵץ תַּחַת מַשָּׂאוֹ וְחָדַלְתָּ מֵעֲזֹב לוֹ עָזֹב תַּעֲזֹב עִמּוֹ:

**10. רש"י , שם :** וחדלת מעזב לו - בתמיה :

עזב תעזב עמו - עזיבה זו לשון עזרה, וכן (דברים לב' ל'ו) : עצור ועזוב, וכן (נחמיה ג' ח') :

ויעזבו ירושלם עד החומה, מלאוה עפר לעזוב ולסייע את חוזק החומה….

**11. תלמוד בבלי , מסכת בבא מציעא דף ל'ב עמוד א' :**

משנה. … פרק וטען, פרק וטען, אפילו ארבעה וחמישה פעמים – חייב ,

שנאמר (שמות כ"ג) : עזב תעזב.

**12. רמב"ם , הלכות רוצח ושמירת הנפש פרק יג' הלכה ה' :**

פרק וטען וחזרה ונפלה - חייב לפרוק ולטעון פעם אחרת, אפילו מאה פעמים שנ' : עזוב תעזוב עמו הקם תקים עמו,

לפיכך צריך להדדות עמו עד פרסה, אלא אם כן אמר לו בעל המשא 'איני צריך לך'.

**13. ויקרא , פרק יט' , פסוקים יז' ו-יד' :**

(יז) לֹא תִשְׂנָא אֶת אָחִיךָ בִּלְבָבֶךָ הוֹכֵחַ תּוֹכִיחַ אֶת עֲמִיתֶךָ וְלֹא תִשָּׂא עָלָיו חֵטְא:

(יד) לֹא תְקַלֵּל חֵרֵשׁ וְלִפְנֵי עִוֵּר לֹא תִתֵּן מִכְשֹׁל וְיָרֵאתָ מֵּאֱלֹהֶיךָ אֲנִי יְדֹוָד:

**14. שמות , פרק כא' פסוק יז' :**

וּמְקַלֵּל אָבִיו וְאִמּוֹ מוֹת יוּמָת:

**15. ספר המצוות לרמב"ם , מצות לא תעשה שיז' :**

והמצוה השי"ז היא שהזהירנו מקלל אי זה איש שיהיה מישראל והוא אמרו (קדושים יט' יד') : לא תקלל חרש. …

ואולי היה עולה במחשבתנו כי תכלית מה שנאסר לנו קללת איש מישראל כשיהיה שומע אותה,

למה שישיגהו מן הצער והכאב, אבל קללת חרש אחר שלא ישמע ושלא יכאב בו - שלא יהיה חוטא בזה,

הנה הודיענו שהוא אסור והזהיר ממנו.

כי התורה לא הקפידה בענין המקולל לבד, אבל הקפידה בענין המקלל גם כן, שהזהירה שלא יניע נפשו אל הנקמה,

ולא ירגילה לכעוס.

וכן מצינו בעלי הקבלה הביאו ראיה על איסור קללת כל איש שיהיה מישראל מאמרו לא תקלל חרש. …

וכל מה שאמרנו בתנאי שיקלל בשם. וכן כשקלל עצמו לוקה.

הנה כבר התבאר לך שמי שיקלל חברו בשם, עובר בלאו אחד והוא לא תקלל חרש. …

**16. רמב"ם , הלכות סנהדרין פרק כד' הלכה א' :**

כל המקלל דיין מדייני ישראל עובר בלא תעשה שנאמר אלהים לא תקלל, ולא דיין ונשיא בלבד, אלא כל המקלל

אחד מישראל לוקה, שנאמר : לא תקלל חרש, ולמה נאמר חרש שאפילו זה שהוא אינו שומע ולא נצטער בקללה זו,

לוקה על קללתו, ויראה לי שהמקלל את הקטן הנכלם - לוקה, (הרי הוא כחרש).

**17. רמב"ם , הלכות ממרים פרק ה' הלכה ד' :**

אזהרה של מקלל אביו ואמו מנין ? עונש שמענו בפירוש אבל האזהרה הרי היא בכלל: 'לא תקלל חרש',

הואיל והוא מוזהר שלא לקלל אדם מישראל הרי אביו בכלל ישראל.

**18. תלמוד בבלי , מסכת כתובות דף קד' עמוד א' :**

ההוא יומא דנח נפשיה דרבי, גזרו רבנן תעניתא ובעו רחמי, ואמרי :

'כל מאן דאמר נח נפשיה דרבי - ידקר בחרב'. סליקא אמתיה דרבי לאיגרא, אמרה :

'עליונים מבקשין את רבי והתחתונים מבקשין את רבי, יהי רצון שיכופו תחתונים את העליונים'.

כיון דחזאי כמה זימני דעייל לבית הכסא, וחלץ תפילין ומנח להו וקמצטער,

אמרה: 'יהי רצון שיכופו עליונים את התחתונים'.

ולא הוו שתקי רבנן מלמיבעי רחמי, שקלה כוזא שדייא מאיגרא [לארעא],

אישתיקו מרחמי ונח נפשיה דרבי.

אמרו ליה רבנן לבר קפרא : זיל עיין. אזל אשכחיה דנח נפשיה, קרעיה ללבושיה ואהדריה לקרעיה לאחוריה,

פתח ואמר : אראלים ומצוקים אחזו בארון הקדש, נצחו אראלים את המצוקים ונשבה ארון הקדש !

אמרו ליה : נח נפשיה ? אמר להו : אתון קאמריתו ואנא לא קאמינא.

**רש"י , שם :** דעל כמה זימנין לבית הכסא - **דחולי מעיים הוה ליה**.

**19.** מהרש"א , שם :

מ"ד נח נפשיה – ידקר בחרב וכו' . גם שהיה כל ימיו סובל יסורין בשביל הדור, כמו שכתוב בפרק 'הפועלים' :

כולהו שני דיסורי דרבי לא איצטריך עלמא למיטרא ולזה אמרו : מ"ד נח נפשיה וכו' שהיה מגן על דורו.

ואמתיה אמרה בתפילתה : עליונים מבקשים וכו' ע"פ הכוונה זו לפי שנשמתו מן העליונים ושם, בעוה"ב

ודאי שתשיג שלימות העיון ביותר...

**20**. עץ יוסף , שם :

ידקר בחרב . משום דרבינו הקדוש היה מצטער מאוד בחוליו ומכאובו, ואולי ימצאו איזה אנשים שהיו אומרים

כי טוב מותו מחייו, כאלו עתה נח נפשו במנוחה .

והמה התפללו מאוד על חייו, לכן אמרו כי מי שיאמר זאת – ידקר בחרב, והמה עצרוהו בתפילתם, עד שעכבם

אמתיה דבי רבי .

**21. תלמוד בבלי , מסכת מועד קטן דף יז' עמוד א' :**

… עמד רבי שמואל בר נחמני על רגליו ואמר : ומה שפחה של בית רבי - לא נהגו חכמים

קלות ראש בנידויה שלש שנים - יהודה חבירינו על אחת כמה וכמה !

…

שפחה של בית רבי מאי היא ? דאמתא דבי רבי חזיתיה לההוא גברא דהוה מחי לבנו גדול,

אמרה : ליהוי ההוא גברא בשמתא, דקעבר משום (ויקרא י"ט) ולפני עור לא תתן מכשל.

דתניא : ולפני עור לא תתן מכשל - במכה לבנו גדול הכתוב מדבר.

**22. הרא"ש , שם :**

תמה הראב"ד ז"ל, למה שהה זה בנידויה ג' שנים, אם היתה היא קיימת – למה לא התירה לו,

ואם מתה, למה לא התיר לו רבי, ואם תאמר שכבר מת – למה לא התיר רבן גמליאל שהיה נשיא ?

... כשהמנדה הוא ידוע והוא חשוב, ימנע כל אדם מלשקול עצמו כנגדו, שאם הוא שווה לו בחכמה

שמא אינו שווה לו ביראת חטא ... ועל כל זה צריך לדקדק כשירצה אחר להתירו מה שאסר חברו,

**והשפחה היה בה חכמה יתירה ויראת חטא ולא רצו לשקול עצמם כנגדה –**

**עד שנזקקו לו גדולי הדור והתירו לו .**

**23. שולחן ערוך , יורה דעה סימן שלד' סעיף מג' :**

על כ"ד דברים מנדין את האדם, ואלו הן: … יז'. המכשיל את העור.

**24. רמב"ם , הלכות ממרים פרק ו' הלכות ח' , ט':**

ח'. אף על פי שבכך נצטוינו, אסור לאדם להכביד עולו על בניו ולדקדק בכבודו עמהם,

שלא יביאם לידי מכשול, אלא ימחול ויתעלם, שהאב שמחל על כבודו - כבודו מחול.

ט'. והמכה בנו גדול מנדין אותו, שהרי הוא עובר על : 'ולפני עור לא תתן מכשול'.

**25. תלמוד בבלי , מסכת גיטין דף לו' עמוד א' ועמוד ב' :**

תנן התם : פרוסבול אינו משמט, זה אחד מן הדברים שהתקין הלל הזקן, שראה את העם שנמנעו מלהלוות

זה את זה ועברו על מה שכתוב בתורה (דברים ט"ו) : השמר לך פן יהיה דבר עם לבבך בליעל וגו',

עמד והתקין פרוסבול;

... ומי איכא מידי, דמדאורייתא משמטא שביעית, והתקין הלל דלא משמטא ?

אמר אביי : בשביעית בזמן הזה … ותקינו רבנן דתשמט זכר לשביעית.

ראה הלל שנמנעו העם מלהלוות זה את זה, עמד והתקין פרוסבול.

ומי איכא מידי, דמדאורייתא לא משמטא שביעית, ותקינו רבנן דתשמט ?

אמר אביי: **שב ואל תעשה הוא**.

**רש"י , שם :** **שב ואל תעשה** - **והלוה הזה שב ובטל ואינו עושה המצוה לפרוע את חובו,**

**ולא עקר ליה בידים** , **וכי האי גוונא - מותר לעקור דבר מן התורה** :

כגון שופר ולולב ודומיהן, ביבמות בהאשה רבה (דף צ:) **דלא עקירה בידים היא**.

**26. ירמיהו פרק יז' פסוקים ט', י' :**

(ט) עָקֹב הַלֵּב מִכֹּל וְאָנֻשׁ הוּא מִי יֵדָעֶנּוּ:

(י) אֲנִי יְדֹוָד חֹקֵר לֵב בֹּחֵן כְּלָיוֹת וְלָתֵת לְאִישׁ כִּדְרָכָו {כִּדְרָכָיו} כִּפְרִי מַעֲלָלָיו:

**27. מסכתות קטנות , מסכת דרך ארץ פרק המינין הלכה יב' :**

המשקר על שותפו, ומי שאין מחזיר אבדה לבעלים, והמלוה את חברו על מנת ליטול ממנו ביתו או שדהו,

והדר בנבלה עם אשתו, והמוציא עליה עלילות דברים כדי לגרשה, עליהם הכתוב אומר : אני ה' חקר לב בחן כליות.

**28. תלמוד בבלי , מסכת קידושין דף לב' עמוד ב' :**

ת"ר : (ויקרא יט') מפני שיבה תקום – …יכול יעצים עיניו כמי שלא ראהו ?

ת"ל : תקום ויראת, **דבר המסור ללב נאמר בו** (ויקרא יט') : **ויראת מאלהיך.**

**29**. תלמוד בבלי , מסכת בבא מציעא דף נח' עמוד ב' :

**משנה.**  **כשם שאונאה במקח וממכר כך אונאה בדברים.**

לא יאמר לו : 'בכמה חפץ זה' והוא אינו רוצה ליקח. אם היה בעל תשובה, לא יאמר לו :

'זכור מעשיך הראשונים' ...

**גמרא.** תנו רבנן : (ויקרא כ"ה) **לא תונו איש את עמיתו - באונאת דברים הכתוב מדבר.** **…**

שהרי הדבר מסור ללב , ו**כל דבר המסור ללב , נאמר בו : 'ויראת מאלהיך'.**